En ekspedient i supermarkedet Meny i Hobro fik onsdag aften kort før klokken 19.30 en knytnæve i ansigtet, da to personer forsøgte sig med at stjæle flere spiritusflasker fra butikken. Da deres ugerning blev opdaget, forsøgte ekspedienten at stoppe de to mænd, og her forvandlede de sig med et fra tyve til røvere, da de som reaktion gav ekspedienten en knytnæve i ansigtet. Efterfølgende stak de af fra stedet, og klokken 21.30, havde politiet endnu ikke fanget nogen. - Vi har ikke noget ordentligt signalement af dem, men vi har noget videoovervågning fra butikken, som vi skal have kigget på. Det kan forhåbentlig fortælle os noget om, hvem det er vi leder efter. Efter røveriet var politiet i flere timer massivt til stede i butikken samt i det øvrige Hobro, for at finde frem til de to gerningsmænd, det har altså været forgæves indtil videre. Ekspedienten, der modtog knytnæven i ansigtet, behøvede ingen behandling efterfølgende.

Referat:
To mænd, der forsøgte at stikke af med flere flasker spiritus, forvandlede sig fra tyve til røvere, da de slog en ekspedient i ansigtet.